เป้าIPOปีหน้า1.2แสนล้าน
ปีนี้ต่ำแสนล้าน-หุ้นใหญ่เลื่อน หนี้ยุโรปกดตลาดลุ้นLTFช่วย
16 ธ.ค. 2554

ปีนี้ต่ำแสนล้าน-หุ้นใหญ่เลื่อน หนี้ยุโรปกดตลาดลุ้นLTFช่วย 
ตลท.ตั้งเป้าบริษัทใหม่ขายหุ้นไอพีโอปีหน้า 1.2 แสนล้านบาท เชื่อมั่นภาวะตลาดยังเอื้อแม้วิกฤตยุโรปจะใช้เวลานาน 
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย (ตลท.) เปิดเผยว่า ปี 2555 ตั้งเป้ามีมูลค่าหลักทรัพย์ตามราคาตลาด (มาร์เก็ต แคป) ของบริษัทที่เตรียมเสนอขายหุ้นให้ประชาชนเป็นครั้งแรก (ไอพีโอ) และเข้าจดทะเบียนในตลาดหลัก ทรัพย์แห่งประเทศไทย ตลาดหลัก ทรัพย์เอ็มเอไอ รวมทั้งกองทุนรวมอสังหาริมทรัพย์ ทั้งหมด 1.2 แสนล้านบาท ซึ่งเพิ่มขึ้นจากปีนี้ที่ตั้งเป้าไว้ที่ 1 แสนล้านบาท แต่ก็ไม่สามารถดำเนินการได้ตามเป้าหมายได้ 
สำหรับเป้าหมายที่เพิ่มขึ้นเป็นเพราะมีบริษัทขนาดใหญ่บางแห่งอยู่ระหว่างการปรับข้อมูลแบบแสดงรายการ (ไฟลิง) ทำให้ต้องเลื่อนเข้าระดมทุนจากปีนี้เป็นปีหน้าแทน 
นอกจากนี้ ยังเชื่อว่าบรรยากาศการระดมทุนในปีหน้ายังเอื้ออำนวยต่อหุ้นไอพีโออยู่ แม้ปัญหาวิกฤตหนี้สินยุโรปอยู่ระหว่างรอความชัดเจนในการแก้ไขปัญหา แต่ก็เชื่อว่าทุกฝ่ายต้องช่วยหาทางแก้ไขกันอยู่ อีกทั้งแต่ละประเทศคงต้องหาทางปกป้องหรือมีมาตรการรองรับและกระตุ้นเศรษฐกิจให้ประเทศตัวเองฝ่าเหตุการณ์นี้ไปได้ 
“ตอนนี้ปัญหายุโรปเหมือนช่วงเริ่มต้นที่สหรัฐเกิดปัญหาวิกฤตการเงินปี 2551 ที่หลายฝ่ายกำลังหาทางแก้ไขกันอยู่ และยังไม่รู้ว่าจะต้องมีธนาคารพาณิชย์เพิ่มทุนมากน้อยขนาดไหน ซึ่งหากยุโรปสามารถหาแนวทางแก้ไขวิกฤตนี้ไปได้ตามที่นักวิเคราะห์หลายแห่งคาดการณ์ว่าจะใช้เวลาอีก 1 ไตรมาส จากนั้นก็จะมีการกระตุ้นเศรษฐกิจอย่างน้อยอีก 2 ปี เหมือนที่สหรัฐเคยเป็นมา ถึงตอนนั้นก็ต้องมีการติดตามสถานการณ์เป็นระยะ” นายจรัมพร กล่าว
อย่างไรก็ดี ปีหน้าตลาดหุ้นไทยยังขึ้นกับปัจจัยต่างประเทศเป็นหลัก แต่การที่ผลการดำเนินงานของบริษัทจดทะเบียนยังมีความแข็งแกร่งและสร้างประวัติการณ์ใหม่อยู่ตลอด อีกทั้งราคาหุ้นไทยยังมีราคาถูก อัตราราคาปิดต่อกำไรต่อหุ้น (พี/อี) ยังถูกกว่าเพื่อนบ้านก็น่าจะเป็นทางเลือกหนึ่งของนักลงทุน
สำหรับบรรยากาศการลงทุนในตลาดหุ้นช่วงที่เหลือก่อนที่จะสิ้นปี อาจเห็นปริมาณการซื้อขายที่เบาบางลง เพราะรอความชัดเจนการแก้ไขปัญหาหนี้สินยุโรป แต่อย่างไรก็เชื่อว่าหุ้นไทยยังพอได้รับแรงหนุนการเข้าซื้อกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) เข้ามาสนับสนุนให้ดัชนีไม่ลงแรง